Ove Hygum (S), 2001-03-13:
Jeg skal starte med at takke for mange konstruktive, mange oprigtige, gode synspunkter omkring vigtigheden af at få forbedret arbejdsmiljøet i Danmark.
For regeringen er det meget væsentligt, at vi får vendt udviklingen.
Enhver ved, at der er alt, alt for mange menneskelige lidelser, alt, alt for mange skader hvert eneste år - et meget konstant tal.
Nogle glæder sig over, at det ikke er vokset mere, end det er, trods en meget stærkt stigende beskæftigelse i de sidste 7-8 år.
Til dem siger jeg, at det er alt for beskedne ambitioner.
Vi har brug for at komme alle de her menneskelige lidelser til livs.
Hr. Thorkild B. Fransgaard siger: Det bliver sværere at drive virksomhed, hvis det her lovforslag gennemføres.
Til det vil jeg sige: Det er muligt, at der skal mere planlægning og omtanke til, men hvis det er et rigtigt synspunkt, at det bliver sværere at drive virksomhed, så kan jeg til gengæld sige, at det bliver lettere at være sundhedsvæsen, det bliver lettere at være socialvæsen, det bliver lettere at være ansvarlig for den samlede samfundsøkonomi. Jeg har hørt indvendinger i retning af, at det bliver sværere og mere arbejdskrævende at gennemføre en udbudsforretning.
Nogle siger også, at det bliver lidt dyrere.
Til dem siger jeg: Jamen er det ikke klogere at ofre lidt ekstra ressourcer, inden man i forbindelse med en udbudsforretning skrider til en udlicitering, end at det foregår, som det foregår mange steder i dag, hvilket medfører, at der efterfølgende bliver en hel del lidelser og en hel del udgifter?
Det er et spørgsmål om at forebygge, fare med omtanke og dermed bidrage til at få det alt for store antal skader og ulykker ned.
Tak for bemærkningerne om formuleringerne vedrørende udbyderansvar og bygherreansvar.
Jeg er naturligvis indstillet på, at vi kan få tydeliggjort intentionerne med de meget vigtige områder i lovforslaget; det vil jeg meget gerne medvirke til at se nærmere på. Når vi går meget efter at få mere ordnede forhold omkring ikke mindst proceduren forud for udbud og efterfølgende udlicitering, så er det, fordi erfaringen viser, at det, der er et af de mest udprægede eksempler på konsekvenserne af udlicitering - jeg siger ikke, det er sådan alle steder, men det er et udpræget eksempel - er, at konkurrencen mellem dem, der byder, kommer til at foregå på bekostning af arbejdsforholdene.
Vi har set for mange eksempler som det, jeg hørte om
forleden
: Else Sørensen, der er 63 år, der sammen med fire andre kolleger starter hver morgen kl. 4 med at gøre 12.000 m2 folkeskole ren.
Det giver 10 minutter til hvert klasseværelse.
Det giver et tempo, som ingen kan holde til,
ikke engang på mellemlang sigt.
Der skal ved hjælp af de bestemmelser, vi nu lægger frem i form af lovforslaget, i udbudsforretningen fokuseres på arbejdsmiljøet på en helt, helt anden måde, end vi har set det hidtil.
Jeg opfatter de bemærkninger, der er faldet, om, at lovforslagets formulering ikke er præcis nok, som et konstruktivt tilsagn og en ægte interesse for at få gjort bestemmelserne endnu tydeligere.
Så er der spørgsmålet om retssamfund.
Om de bemærkninger, der er faldet, vil jeg sige: Jeg ved godt, der kun har været 21 dage til at læse forslaget, og derfor kan man jo ikke have været inde omkring alle formuleringerne.
Men det er jo sådan, at hvis ikke man vil acceptere et bødeforlæg, så står hele det almindelige retssystem jo til rådighed for afgørelsen af sådan en uoverensstemmelse eller strid, om man vil. Vi har prøvet at lave nogle vurderinger af, i hvor mange tilfælde man kan påregne, at sagerne kan afgøres administrativt.
Et slag på tasken er, at der kan blive tale om 250 sager om året.
Der skal være tale om klokkeklare og konstaterbare overtrædelser, før man kan bruge reglerne om administrative bøder.
Og sig mig engang: Er der nogen grund til specielt at ulejlige politi, anklagemyndighed og domstole, hvis det er sådan, at der er tale om klokkeklare overtrædelser, som den pågældende overtræder vedstår?
Jeg kan ikke se behovet for at involvere politiet i den opgave.
Så ved vi i øvrigt, at den del af lovforslaget allerede har haft en præventiv effekt.
Jeg har hørt fortællinger om, hvordan det på enkelte byggepladser forholder sig, nemlig sådan at der verserer rygter om, at lovforslaget er vedtaget og de her bestemmelser er indført.
Og man har aldrig nogen sinde set så få mennesker uden de værnemidler, f.eks. hjelm, som man skal anvende i den sammenhæng.
Jeg tror på, at det vil få den rigtige præventive effekt.
En række af spørgsmålene ser jeg frem til at besvare under udvalgsarbejdet, men vil tage et par enkelte.
Det kan min tid lige tillade, kan jeg se. For det første sættes der spørgsmålstegn ved bestemmelsen om BST og sundhedsfremme.
Man kan egentlig godt kalde det et ordensmæssigt forslag, fordi bedriftssundhedstjenesten i mange situationer får henvendelser fra virksomheder, der gerne vil købe rådgivning omkring sundhedsfremme, og vi har med det her lovforslag og det, der handler om BST, bl.a. sikret, at man får hjemmelen til at beskæftige sig med sundhedsfremme.
Det er i og for sig, hvad der er at sige om det.
Når der har været lidt tvivl om, hvor udbygningen af BST-pligten til at omfatte hele arbejdsmarkedet blev af,
kan jeg sige, at det i dag er sådan i den eksisterende arbejdsmiljølovs § 13, at »arbejdsministeren kan fastsætte regler om, at der ved virksomheder, hvor hensynet til de ansattes sikkerhed eller sundhed taler for det, skal oprettes en bedriftssundhedstjeneste«.
Det er altså simpelt hen en administrativ afgørelse eller bemyndigelse, der dér ligger, og det er den, der bliver brugt til at udstrække BST-tilslutningspligten til hele arbejdsmarkedet. En enkelt bemærkning vil jeg anholde fra hr. Knud Erik Kirkegaard.
Jeg synes ikke, at det er en redelig udlægning af Ombudsmandens tilkendegivelser eller rapport om Arbejdstilsynet, at den bliver omtalt af hr. Knud Erik Kirkegaard som Ombudsmandens sønderlemmende kritik.
Der er tale om nogle ting, der skal rettes.
Der er nogle vurderinger, som Arbejdstilsynet har taget meget positivt imod, og de var, allerede inden Ombudsmandens udtalelse forelå, godt i gang med at ændre ved nogle af de forhold, Ombudsmanden pegede på.
Jeg skal til hr. Ole M. Nielsen sige, at det ikke er mig, der siger, at hvis ikke man går ind for det her, så går man ikke ind for et bedre arbejdsmiljø.
Man kan efter min opfattelse godt gå ind for et bedre arbejdsmiljø uden at bryde sig om alle de forslag, der ligger her.
Men det vil øge gennemslagskraften for det synspunkt, at man altså går ind for et bedre arbejdsmiljø, selv om man ikke går ind for alle de ændringsforslag, vi lægger frem, hvis det er sådan, man har alternative ideer, som medvirker til at løse nogle af de problemer, som de fleste er enige om eksisterer. Jeg skal slutte med endnu en gang at sige tak for de positive bemærkninger, der har været fra de fleste partier.
Det er klart, at regeringen er interesseret i at få et flertal for sit lovforslag, det siger sig selv, også meget gerne et bredt flertal.
Altså, hvis hensigten har været at gøre regeringen opmærksom på, at man meget gerne vil indgå i forhandlinger, så mener jeg, at man har sendt nogle ret besværlige signaler, hvis man signalerer, at centrale områder er fuldstændig uspiselige.
Vi vil i de nærmeste dage og uger naturligvis undersøge nærmere, om der kan skabes et bredt flertal.
Jeg er stærkt optaget af det, men jeg er ikke optaget af det for enhver pris, for det bliver en balance.
Hvem skal betale prisen, hvis regeringen for enhver pris vil forsøge at opnå et meget bredt flertal?
Det bliver de mennesker, der ikke undgår at komme til at optræde i de kommende års statistikker for skader og arbejdsulykker.
Den pris er for høj.
Så enkelt er det.
Jeg vil slutte med at sige til fru Susanne Clemensen i form af et spørgsmål, som jeg ikke nødvendigvis opfordrer til at der svares på nu: Hvor blev talen af om det rare samfund, de meget sympatiske udtalelser, der kom forrige år fra CD's politiske ledere om, at vi skulle behandle hinanden bedre også på arbejdsmarkedet, at der var alt for mange nedslidninger, der var alt for mange skader?
Hvor blev talen om det rare samfund af?
Jeg har svært ved at genfinde det også i CD's ordførers indlæg her i dag.